DA Den Europæiske Unions Tidende C 180/17

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 180/10

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PEMBROKESHIRE EARLIES«/»PEMBROKESHIRE EARLY POTATOES«

EF-Nr.: GB-PGI-0005-01087-29.01.2013

BGB ( X ) BOB ( )

1. Betegnelse

»Pembrokeshire Earlies«/»Pembrokeshire Early Potatoes«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

Pembrokeshire Earlies/Pembrokeshire Early Potatoes er betegnelsen for umodne kartofler af arten Solanum tuberosum, som hører til natskyggefamilien. De skal lægges, dyrkes og høstes i det afgrænsede område, storkommunen Pembrokeshire i West Wales.

Kartoflen er lille (15-70 mm i diameter) med rund eller oval form og blød skræl og har en karakteristisk kraftig frisk jord- og nøddeagtig smag og aroma. Den har en cremet tekstur og hvid til lysegul farve, som er ensartet i hele kartoflen. Knoldene lægges fra midten af februar hvert år (men det kan gøres så tidligt som sidst i januar på frostfri kystjorder) og høstes fra begyndelsen af maj til slutningen af juli. Dette er langt tidligere end i andre dele af Wales, fordi det varmere klima og de frugtbare, let bearbejdelige og veldrænede jorder i det angivne område betyder, at der er en mindre risiko for frost end andre steder inde i landet i Wales.

De unikke kvaliteter ved Pembrokeshire Earlies/Pembrokeshire Early Potatoes skyldes det milde klima og de unikke jorder i Pembrokeshire, som gør det muligt at lægge, dyrke og høste kartoflerne tidligt på året. Deres korte vækstsæson og friskhed giver dem deres friske karakteristiske »jordagtige« smag af tidlig kartoffel.

Kartoflerne sælges enten i løs vægt eller emballeret i pakker med forskellig vægt afhængigt af kundekrav.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Pembrokeshire Earlies/Pembrokeshire Early Potatoes skal lægges, dyrkes og høstes i det angivne område.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Mærkningen skal indeholde enten betegnelsen »Pembrokeshire Early Potatoes« eller »Pembrokeshire Earlies«.

4. Præcis afgrænsning af det geografiske område

Storkommunen Pembrokeshire i West Wales.

5. Tilknytning til det geografiske område

5.1. Det geografiske områdes egenart

Storkommunen Pembrokeshire er beliggende i den vestligste del af Wales og er omgivet af hav på tre sider. Pembrokeshire begunstiges af den varme, der frembringes af havet, som opvarmes af Den Nordatlantiske Strøm, der er fortsættelsen af Golfstrømmen. Golfstrømmen er en varm havstrøm, der holder Storbritanniens vestkyst varmere end østkysten. Det er havets varmevirkning og klimaets ensartethed som gør, at Pembrokeshires jorder opvarmes tidligere, og at storkommunen egner sig til produktion af tidlige kartofler. Klimaets varmevirkning minimerer også risikoen for frost, hvilket er meget vigtigt for at forhindre beskadigelse af den fremspirende afgrøde.

Jorden og klimaet i det angivne område er med til at sikre, at Pembrokeshire Earlies/Pembrokeshire Early Potatoes har et godt omdømme. Det er disse jordbundsforhold og klimatiske forhold, som gør det muligt at dyrke og høste Pembrokeshire Earlies/Pembrokeshire Early Potatoes tidligt på året. Den korte og tidlige vækstsæson frembringer en lille kartoffel med en frisk karakteristisk jordagtig smag og nøddeagtig aroma.

Geologisk består Pembrokeshire af umådeligt gamle klipper fra Prækambrium, Tidlig Palæozoikum og Sen Palæozoikum, der danner karakteristiske jordarter. De fleste Pembrokeshire Earlies/Pembrokeshire Early Potatoes dyrkes i rød sandstensjord på sydvendte kystskråninger, som er naturligt frugtbare, let bearbejdelige og veldrænede og hurtigt opvarmes om foråret. Pembrokeshires tempererede klima og frugtbare jorder muliggør en gennemsnitlig vækstsæson på 9 måneder, som er længere og ligger tidligere end i andre dele af Wales. Jorden er stenet, og selv om større sten fjernes for at minimere beskadigelsen af knoldene, bidrager de tilbageværende mindre sten til jordens opvarmning ved at holde på jordens varme om natten.

5.2. Produktets egenart

Pembrokeshire Earlies/Pembrokeshire Early Potatoes er karakteriseret ved og værdsat på grund af deres karakteristiske udseende og smag. Efterspørgslen efter dem og deres gode omdømme understøttes af det forhold, at de er de tidligste kartofler, der kan fås i Wales, og at deres udseende, smag og konsistens er karakteristiske.

Ved klargøringen af jorden efterlades mindre sten i jorden for at de kan bidrage til opvarmningen heraf, og når jordtemperaturen nærmer sig 10 °C, harves jorden kraftigt for at findele den yderligere og gøre den så fin og veldrænet som muligt. Jorden skubbes op, så der dannes rækker, der ligger over jordoverfladen, og kartoflerne lægges manuelt eller maskinelt. For at opnå hurtig vækst hyppes jord over kartoflerne til kammen er ca. 75 mm høj og således, at der er samme mængde jord nedenunder. Det at rækkerne ligger over jordoverfladen gør, at jorden hurtigere opvarmes, hvilket fremmer en hurtig fremspiring. Den lille knoldstørrelse af Pembrokeshire Earlies/Pembrokeshire Early Potatoes ved høst nødvendiggør lægning i rækker, der ligger over jordoverfladen.

Knoldstørrelsen hos Pembrokeshire Earlies/Pembrokeshire Early Potatoes er lille, fordi de høstes tidligt. De har en karakteristisk kraftig frisk jord- og nøddeagtig smag og aroma. I de første to uger af optagningsperioden er kartoflernes skræl blød og sart og kræver forsigtig håndtering. Kartoflerne tages op manuelt og sælges med jord på for at minimere beskadigelse. I løbet af vækstsæsonen hærdes kartoffelskrællen tilstrækkeligt til, at de forsigtigt kan tages op maskinelt, men på grund af kartoflernes unge bløde beskaffenhed skal maskinel optagning altid skal udføres med stor omhu.

Produktet Pembrokeshire Earlies/Pembrokeshire Early Potatoes er velkendt og bredt anerkendt af fødevareindustrien både i Det Forenede Kongerige og resten af verden. Som kvalitetsprodukt anvendes de af mange stjernekokke og gastronomer, og de optræder regelmæssigt som navngivet produkt på deres menukort. Mange anerkendte restauratører og virksomheder inden for landbrugsfødevareindustrien foretrækker disse tidlige kartofler.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Efterspørgslen efter Pembrokeshire Earlies/Pembrokeshire Early Potatoes og deres gode omdømme beror på, at de er de tidligste kartofler, der kan fås i Wales, og at de har en karakteristisk kraftig frisk jord- og nøddeagtig smag og aroma. Klimaet i det angivne område og den frugtbare, let bearbejdelige, veldrænede, stenede jord betyder, at jorden opvarmes hurtigere, hvilket gør det muligt for Pembrokeshire at have den tidligste og længste vækstsæson i Wales. Dette gør det muligt at lægge, dyrke og høste Pembrokeshire Earlies/Pembrokeshire Early Potatoes tidligere end noget andet sted inde i landet i Wales. Muligheden for at høste Pembrokeshire Earlies/Pembrokeshire Early Potatoes så tidligt efter lægning betyder, at deres organoleptiske egenskaber er kvalitativt forskellige fra de egenskaber, som er karakteristiske for modne knolde.

Hvad angår dyrkningen af disse tidlige kartofler, har dyrkere af Pembrokeshire Earlies/Pembrokeshire Early Potatoes indgående kendskab til lokale karakteristika og særlige færdigheder, som er område- og afgrødespecifikke, udviklet gennem årene og videregivet fra generation til generation. Klargøringen af jorden er vigtig og indebærer, at små sten ofte efterlades i jorden med henblik på at bidrage til opvarmningen heraf. Det kræver færdigheder og erfaring hos dyrkerne at vide, hvornår de spirede læggekartofler er på det udviklingsstadium, hvor det er optimalt at lægge dem. Viden om, hvornår knoldene skal lægges for at maksimere udbyttet, forudsætter en »fornemmelse« for og forståelse af en kombination af faktorer som jordforhold, jordtemperatur og vejret. Desuden er det sådan, at Pembrokeshire Earlies/Pembrokeshire Early Potatoes i den første del af høstperioden høstes manuelt (ikke maskinelt) og sælges med jord på for at beskytte kartoflernes bløde skræl.

Det angivne område har en historie, som er ensbetydende med tidlig kartoffelavl og understreger den økonomiske og kulturelle betydning af Pembrokeshire Earlies/Pembrokeshire Early Potatoes for storkommunen Pembrokeshire. Redcliffe Salaman nævner i sin bog »The History and Social influence of the potato«, at kartoffelavl var udbredt i Pembrokeshire helt tilbage i 1776. Under Anden Verdenskrig blev der dyrket kartofler på et betydeligt areal i Pembrokeshire, og dyrkning af Pembrokeshire Early Potatoes havde fortsat stor betydning for den nuværende storkommune op gennem 1950'erne og har bevaret sin betydning frem til i dag. Der blev nedsat en gruppe til markedsføring af kartoflerne, Pembrokeshire Potato Marketing Group, i 1980'erne, og i 1995 blev der bygget et forarbejdningsanlæg, som nu sorterer og forarbejder Pembrokeshire Earlies/Pembrokeshire Early Potatoes til samtlige markeder.

Pembrokeshire Earlies/Pembrokeshire Early Potatoes er velkendt for deres kvalitet og bredt anerkendt af fødevareindustrien både lokalt i Pembrokeshire, i Wales, i Det Forenede Kongerige og i resten af verden. Som kvalitetsprodukt anvendes de af mange stjernekokke og gastronomer, og de optræder regelmæssigt som navngivet produkt på deres menukort som en regional specialitet. Selv om de kan tilberedes på mange forskellige måder, er det mest populært ganske enkelt at servere dem kogt med smør til, når de er nyoptaget. Anerkendte restauratører og virksomheder inden for landbrugsfødevareindustrien foretrækker disse tidlige kartofler.

Owen Hall, kok på Wolfscastle Hotel, Pembrokeshire, Wales

»… efter min mening har Pembrokeshire Earlies en unik smag på grund af den næringsrige jord i Pembrokeshire.«

I 2009 blev Pembrokeshire Earlies/Pembrokeshire Early Potatoes tildelt flere True Taste of Wales-præmier.

Henvisning til offentliggørelse af varespecifikationen

(artikel 5, stk. 7, i forordning (EF) nr. 510/2006 (3))

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.